ORDE do 10 de decembro de 2010 sobre a aprobación definitiva do Plan Xeral de Ordenación Municipal do Concello de Muros (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 24/12/2010

O Concello de Muros eleva, para a súa aprobación definitiva, o expediente do Plan Xeral de Ordenación Municipal, de conformidade co previsto no artigo 85º.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. Mediante a Orde do 22 de abril de 2010, o conselleiro de Medio Ambiente, Territorio e Infraestruturas acordou, de conformidade co artigo 85º.7 b) da Lei 9/2002, do 30 de decembro, de ordenación urbanística e protección do medio rural de Galicia, non outorgar a aprobación definitiva do Plan Xeral de Ordenación Municipal do Concello de Muros, instando a elaboración dos documentos corrixidos precisos para emendar as deficiencias sinaladas no corpo desa orde; e a elevalos, logo dos trámites oportunos, a esta consellería para a súa aprobación definitiva.
I.2. En cumprimento desa orde, o Concello de Muros introduciu as modificacións correspondentes no documento identificado con data de novembro 2010.
1.3. O Concello de Muros adoptou o acordo de aprobación provisional dese documento do PXOM, en sesión plenaria do día 18 de novembro de 2010.
I.3. Con data do 22 de novembro de 2010 ten entrada nesta consellería a nova documentación relativa ao Plan Xeral de Ordenación Municipal de Muros, en solicitude de resolución sobre a súa aprobación definitiva.
II. Informe.
Visto o documento do Plan Xeral de Ordenación Municipal agora remitido polo Concello de Muros, identificado con data de novembro de 2010; examinado o seu propio contido e as modificacións introducidas respecto do documento que foi obxecto de resolución pola anterior orde da CMATI con data do 22 de abril de 2010.
E vista a proposta literal que na data desta orde eleva a Secretaría Xeral de Ordenación do Territorio e Urbanismo, pode considerarse que o novo documento agora remitido cumpre as observacións formuladas no corpo da anterior orde desta Consellería de Medio Ambiente, Territorio e Infraestruturas con data do 22 de abril pasado.
De conformidade co artigo 89º e 93º.4 da LOUG, e artigo 1º do Decreto 316/2009, do 4 de xuño, polo que se establece a estrutura orgánica da CMATI, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto
RESOLVO:
Primeiro.-Outorgar a aprobación definitiva ao Plan Xeral de Ordenación Municipal de Muros (A Coruña) de acordo co previsto no punto 7 a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia.
Segundo.-De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Terceiro.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de decembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas